Author: MZV SR
Last saved by: Groch

DOLOŽKA PREDNOSTI 
medzinárodnej zmluvy pred zákonmi 
 
(čl. 7 ods. 5 ústavy)

 
 
1. 	Gestor zmluvy:
Ministerstvo hospodárstva Slovenskej republiky
 
2. 	Názov zmluvy:
Dohoda o hospodárskom partnerstve medzi Európskym spoločenstvom a  jeho členskými štátmi na jednej strane a  štátmi CARIFORUM-u na strane druhej (dohoda by mala byť podpísaná v Bridgetowne (Barbados) dňa 23.7.2008, členské štáty EÚ, ktoré sa nezúčastnia podpisu na Barbadose budú môcť zmluvu podpísať v Bruseli 18.7.2008).
 
3. Účel a predmet zmluvy a jeho úprava v legislatíve Slovenskej republiky: 
Účelom zmluvy je prispieť k zníženiu a eventuálnemu odstráneniu chudoby v krajinách karibskej oblasti vybudovaním obchodného partnerstva v súlade s cieľom udržateľného rozvoja, miléniovými rozvojovými cieľmi a dohodou z Cotonou, podporiť regionálnu integráciu, hospodársku spoluprácu a dobrú správu vecí verejných, podporiť postupnú integráciu štátov CARIFORUM-u do svetového hospodárstva v súlade s ich politickými rozhodnutiami a prioritami rozvoja, zlepšiť kapacity štátov CARIFORUM-u týkajúce sa ich obchodnej politiky a oblastí súvisiacich s obchodom, podporiť vytvorenie podmienok na zvýšenie investícií a iniciatívy súkromného sektora a posilniť dodávateľské kapacity, konkurencieschopnosť a hospodársky rast v regióne CARIFORUM-u.
Predmetom zmluvy sú okrem iného opatrenia potrebné na vytvorenie oblasti voľného obchodu, ktoré sú v súlade s ustanoveniami článku XXIV GATT z roku 1994. Jej súčasťou je aj hlava týkajúca sa služieb, investícií a elektronického obchodu v súlade s ustanoveniami článku V GATS.

Všeobecná dohoda o clách a obchode (1994).

Všeobecná dohoda o obchode so službami.

Zmluva obsahuje aj ustanovenia o uľahčení colného a obchodného styku, o technických prekážkach obchodu, sanitárnych a fytosanitárnych opatreniach, poľnohospodárstve a rybnom hospodárstve, bežných platbách a pohybe kapitálu, hospodárskej súťaži, inovácii a duševnom vlastníctve, transparentnosti vo verejnom obstarávaní, dialógu o finančných otázkach, transparentnosti a osvedčených postupoch v oblasti daňovej politiky, ako aj o environmentálnych a sociálnych aspektoch. Trvalo udržateľný rozvoj sa podporuje aj prostredníctvom účasti občianskej spoločnosti a poslancov v spoločných výboroch a prostredníctvom osobitných konzultačných mechanizmov.
Zmluva obsahuje aj ustanovenia o rozvojovej spolupráci, v ktorých sa stanovujú prioritné oblasti činnosti. Každá samostatná kapitola dohody zahŕňa osobitné oblasti spolupráce a vo vyhlásení o rozvojovej spolupráci sa ustanovuje prepojenie so stratégiou EÚ pre pomoc obchodu a pripomína sa zámer Komisie a členských štátov prispievať do fondu regionálneho rozvoja.
V právnom poriadku SR je predmet zmluvy upravený v množstve právnych predpisov v príslušných oblastiach spoločenských vzťahov, a to napr. v zákone č. 199/2004 Z. z. colný zákon, zákone č. 250/2007 Z. z. o ochrane spotrebiteľa, zákone č. 475/2004 o ochrane hospodárskej súťaže, zákone č. 142/2000 Z. z. o metrológii, zákone č. 428/2002 Z. z. o ochrane osobných údajov,  zákone č. 483/2001 Z. z. o bankách, zákone č. 17/1992 Z. z. o životnom prostredí, zákone č. 617/2007 o oficiálnej rozvojovej pomoci atď.

4. 	Priama úprava práv alebo povinností fyzických osôb alebo právnických osôb: 
články  32, 60, 66 - 68, 70 - 72, 76 - 77, 79 - 87, 92, 95 - 102, 104 - 109,  111, 113, 118, 121, 123, 126, 129, 136, 144 - 146, 148, 152 - 160, 162  - 163, 167 - 171, 174, 177 -  179, 199.
 
5. 	Úprava predmetu zmluvy v práve EÚ/ES:
V práve EÚ/ES je predmet zmluvy upravený množstvom právnych predpisov v oblastiach uvedených v bode 3. 
Súlad medzinárodnej zmluvy s právom ES/EÚ: úplná zhoda. 

6. Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):
medzinárodná politická zmluva, medzinárodná hospodárska zmluva všeobecnej povahy, medzinárodná zmluva, ktorá priamo zakladá práva alebo povinnosti fyzických osôb alebo právnických osôb.
 
7. Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):
medzinárodná  zmluva, ktorá priamo zakladá práva alebo povinnosti fyzických osôb alebo právnických osôb a zároveň medzinárodná zmluva, na ktorej vykonanie nie je potrebný zákon.
 
8. Dopady prijatia medzinárodnej zmluvy, ktorá má prednosť pred zákonmi, na slovenský právny poriadok (uvedú sa právne predpisy alebo ich jednotlivé ustanovenia, ktorých sa medzinárodná zmluva týka; potreba ich zrušenia alebo adaptácie z dôvodu duplicity): 
 
Vzhľadom na priamu použiteľnosť niektorých ustanovení medzinárodnej zmluvy a jej prednosť pred zákonmi nie je potrebné zrušiť alebo adaptovať z dôvodu duplicity žiadny právny predpis.